237β. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ  Αριθ. 1007884/189/Α0012 της 28 Ιαν./3 Φεβρ. 2003 (ΦΕΚ Β΄112) Καταβολή ετήσιου φόρου εισοδήματος από τις επιχειρήσεις εκμετάλλευσης φορτηγών αυτοκινήτων δημόσιας χρήσης. Έχοντας υπόψη: 1.Τις διατάξεις των παραγράφων 5 και 11 του άρθρου 33 του Ν. 2238/1994 (ΦΕΚ.151Α'), όπως αυτό ισχύει μετά την αντικατάσταση του με τις παραγράφους 2 έως 6 και 8 του άρθρου 7του Ν. 3091/2002 (ΦΕΚ330Α). 2.Τις διατάξεις των παραγράφων 6 και 7 του άρθρου 9, καθώς και των παραγράφων 1 και 5 του άρθρου 74 του Ν. 2238/1994. 3.Ότι πρέπει να  καθορισθεί η προθεσμία καταβολής του φόρου εισοδήματος των επιχειρήσεων εκμετάλλευσης φορτηγών αυτοκινήτων δημόσιας χρήσης και κάθε άλλο σχετικό με αυτή θέμα. 4.Τις διατάξεις της 1100383/1330/Α0006/31.10. 2001 (ΦΕΚ 1485 Β') κοινής απόφασης του Πρωθυπουργού και του Υπουργού Οικονομικών, με την οποία αναθέτονται αρμοδιότητες του Υπουργού στους Υφυπουργούς Οικονομικών. 5.Ότι με την παρούσα δεν προκαλείται δαπάνη σε βάρος του κρατικού προϋπολογισμού, αποφασίζουμε: 1.Το ποσό του ετήσιου φόρου που οφείλεται από τις επιχειρήσεις που εκμεταλλεύονται φορτηγά αυτοκίνητα δημόσιας χρήσης, οι οποίες δεν τηρούν  βιβλία ή τηρούν βιβλία δεύτερης κατηγορίας του Κώδικα Βιβλίων και Στοιχείων, καταβάλλεται ως εξής: Το ποσό του οφειλόμενου φόρου καταβάλλεται από τον υπόχρεο σε δύο δόσεις από τις οποίες η πρώτη, μέχρι την προτελευταία ημέρα της λήξης της προθεσμίας υποβολής της ετήσιας δήλωσης φορολογίας εισοδήματος του και το οικείο τριπλότυπο καταβολής του φόρου επισυνάπτεται στην οικεία δήλωση φορολογίας και η επόμενη μέχρι την τελευταία εργάσιμη, για τις δημόσιες υπηρεσίες, ημέρα του τρίτου μήνα, από την ημερομηνία λήξης της προθεσμίας υποβολής της οικείας δήλωσης του υπόχρεου. 2.Από το ποσό του ετήσιου φόρου που οφείλεται από τις επιχειρήσεις που εκμεταλλεύονται φορτηγά αυτοκίνητα δημόσιας χρήσης, οι οποίες δεν τηρούν βιβλία ή τηρούν βιβλία δεύτερης κατηγορίας του Κώδικα Βιβλίων και Στοιχείων, εκπίπτουν τα ποσά των φόρων που παρακρατήθηκαν σύμφωνα με την υποπερίπτωση γγ' της περίπτωσης στ' της παραγράφου 1 του άρθρου 55 του Ν. 2238/1994. 